Manažment (z angl. *management* alebo to *manage* "riadiť, narábať") možno definovať mnohými spôsobmi. Je to "umenie dosiahnuť stanovený cieľ prostredníctvom iných ľudí." (M. P. Follet), "proces optimalizácie využitia ľudských, materiálnych a finančných zdrojov k dosiahnutiu organizačných cieľov" (J. A. Pearce) alebo "podnikateľsky orientované a z marketingu vychádzajúce riadenie podniku, zabezpečujúce jeho prosperitu". Vo všeobecnosti platí – čím efektívnejší manažment, tým lepší manažment.

História
--------

Prvými dôkazmi efektívneho manažmentu sú veľké stavby, ktoré vznikli ešte pred začiatkom nášho letopočtu. Sú to napríklad pyramídy, Veľký čínsky múr alebo koloseum. Bez akýchkoľvek teoretických poznatkov o manažmente bolo potrebné **rozdeliť** prácu, **organizovať** ľudí, **kontrolovať** prísun materiálu...  

Rozvojom praktických manažérskych činností sa začali rozvíjať aj teoretické poznatky. Už v stredoveku sú popísané vlastnosti potrebné pre manažéra a lídra a vzniká metóda podvojného účtovníctva (Luca Pacioli).   

Z autorov z obdobia novoveku treba spomenúť mená Nicolo Machiavelli (dielo "Vladár", z ktorého pochádza známy výrok "*účel svätí prostriedky*"), Adam Smith (dielo "Pojednanie o podstate a pôvode bohatstva národov") a Robert Owen (práce zamerané na dôležitosť ľudských zdrojov pre organizáciu).   

V 20.storočí sa manažment delí na viacero vetiev. Spočiatku sú to:

* vedecký manažment (zameraný na zvyšovanie výkonnosti robotníkov; predstaviteľ: F. W. Taylor)
* administratívny manažment (dáva všeobecné odporúčania pre všetkých; predstavitelia: H. Fayol, Max Weber)

V 30. rokoch sa pozornosť presúva na medziľudské vzťahy (spokojný robotník = efektívnejší robotník; predstavitelia: M. P. Follet, Douglas McGregor, Dale Carnegie).   

Integrovanými teóriami manažmentu sú: 

* systémový prístup (celistvé chápanie javov a procesov)
* situačný prístup (závislosť od konkrétnej situácie)
* operačný prístup (kladie dôraz na manažérske funkcie).

Súčasnosť
---------

Súčasný manažment sa uskutočňuje v neustále sa vyvíjajúcich a meniacich podmienkach, ktorým sa snaží prispôsobiť. Jeho hlavným znakom je globalizácia. Preto poznatky a zvyklosti jednej krajiny zároveň napomáhajú ostatným krajinám. Napríklad Wiliam Ouchi sa snaží nájsť ideálny kompromis medzi japonským a americkým manažmentom, ktoré sú v mnohých veciach rozdielne. Spôsoby, akými sa snažia podniky zdokonaľovať patria taktiež medzi najnovšie trendy. Sú to:

* reinžiniering ( zásadné, vzájomne prepojené zmeny procesov a produktov organizácie, umožňujúce zvládnuť konkurenciu a lepšie uspokojiť všetky zainteresované strany)
* benchmarking (moderný nástroj riadenia, ktorý prostredníctvom merania výkonov a procesov organizácie a ich systematickým porovnávaním s výkonom ostatných hľadá najlepšie riešenie)
* štíhly manažment (spoločnosť zameraná proti plytvaniu zdrojov)
* self management (preukazovanie iniciatívy, sebamotivácie a vynaliezavosti).

Činnosti manažéra
-----------------

Obsah manažmentu ako procesu tvoria činnosti manažéra, ktoré nazývame základné funkcie manažmentu. Sú to: 

* plánovanie
* organizovanie
* vedenie ľudí
* kontrola.

### Efektívny manažment

Aby bol však manažment skutočne **efektívny** je potrebné, aby boli efektívne **všetky jeho funkcie**:

* plánovanie – manažment musí koordinovať činnosť pracovníkov, identifikovať úlohy, rozhodovať, či je činnosť v súlade s cieľom, porovnať výsledky s cieľom...
* organizovanie – vytváranie štruktúry vzťahov medzi pracovníkmi organizácie, na základe ktorej je možné splniť stanovené ciele
* vedenie ľudí – usmerňovanie a motivovanie pracovníkov, aby ich konanie smerovala k cieľom organizácie
* kontrola – monitorovanie, prípadná korekcia k stanovenému cieľu

**Efektívny manažér** musí mať aj určité manažérske zručnosti, ktoré nemusia byť len vrodené, ale môže ich získať aj štúdiom a tréningom:

* technické zručnosti – schopnosť uplatňovať teórie a postupy v praxi
* interpersonálne zručnosti – schopnosť viesť ľudí
* koncepčné zručnosti – schopnosť chápať organizáciu ako celok aj s ohľadom na jej vzťahy s externým prostredím
* komunikačné zručnosti – schopnosť odovzdávať a prijímať informácie.

Referencie
----------

* 
* 

1. ↑  Reinžiniering. [online] 2010. Dostupné na internete
2. ↑  Benchmarking. [online] 12.3.2003. Dostupné na internete na
3. ↑  Ľubica Bajzíkova a kolektív. 2009. Manažment ľudských zdrojov. Bratislava: Vydavateľstvo UK, 2009. ISBN 978-80-223-2576-9